Valtiovarainministeriö  
Jonna Berghäll
PL 28
00023 VALTIONEUVOSTO
jonna.berghall@vm.fi

VM123:00/2012
Lausunto budjettikehysdirektiivin ja budjettisuunnitelmien ennakkovalvonta-asetuksen kansallista täytäntöönpanoa valmistelleen työryhmän muistiosta
Valtiovarainministeriön budjettiosasto on 15.11.2013 päivätyllä lausuntopyynnöllä pyytänyt valtiovarain controller –toiminnolta lausuntoa budjettikehysdirektiivin ja budjettisuunnitelmien ennakkovalvonta-asetuksen kansallista täytäntöönpanoa valmistelleen työryhmän muistiosta. Erityistä huomiota pyydettiin kiinnittämään julkisen talouden suunnitelmaa koskevaan kokonaisuuteen sekä työryhmän ehdotukseen julkisen talouden suunnitelmaa koskevaksi valtioneuvoston asetukseksi.

Kokonaisuutena valtiovarain controller –toiminto pitää muistiossa esitettyjä esityksiä perusteltuina. Kiinnitämme huomiota lähinnä ennakkovalvonta-asetuksen 4 artiklassa esitettyyn vaatimukseen riippumattomasta ennusteesta.

Työryhmän muistion sivulla 12 on selostettu ennusteiden riippumattomuutta ja finanssipolitiikan valvontaa. Finanssipolitiikan valvonta on jo fipo-lain perusteella annettu valtiontalouden tarkastusviraston tehtäväksi. Ennustetoiminnan riippumattomuudesta todetaan, että direktiivi asettaa kuitenkin ennustetoiminnalle laatuvaatimuksia ja ennakkovalvonta-asetus myös vaatimuksen riippumattomuudesta. Työryhmä pitää tärkeänä, että valtiovarainministeriöllä on jatkossakin kyky tuottaa direktiivin laatuvaatimukset täyttävä ja ennakkovalvonta-asetuksen edellyttämä riippumaton ja laadukas ennuste talouden lähtökohdista ja julkisesta taloudesta.

Työryhmä katsoo, että valtiovarainministeriön ennustetoiminta täyttää direktiivin laatuvaatimukset sekä tosiasiallisesti myös ennakkovalvonta-asetuksen riippumattomuusvaatimukset.  Työryhmä arvioi, ettei valtiovarainministeriön ennustetoiminnan tosiasiallisesta riippumattomuudesta ole epäilystä. Työryhmän ehdotus ennustetoimintaa koskeviksi uusiksi fipo-lain säännöksiksi oli muistion liitteenä 5, missä esitetään, että valtiovarainministeriössä ennustetoiminnasta vastaava osaston osastopäällikkö ratkaisee itsenäisesti asiat, jotka koskevat talouden kehitystä koskevia ennusteita.

Riippumattomuuden vaatimukselle voidaan hakea täydentävää tai soveltavaa tulkintaa mm. parhaana käytäntönä myös kansainvälisten tilintarkastusstandardien tarkoittamasta riippumattomuudesta. Tilintarkastuksen viitekehykseen perustuva lähestymistapa edellyttää toimintaa ohjaavien eettisten sääntöjen velvoittavan siihen, että kaikki tarkastusryhmän jäsenet (vrt. analogia ennusteiden laatijaryhmän jäsenet) ovat riippumattomia. Tällöin muodollinen riippumattomuuden vaatimus suhteessa osaston ulkopuolisiin tulisi ulottua ratkaisuvallan omaavan osaston päällikön lisäksi ennusteiden laadintaan ja valmisteluun osallistuviin.

Viitekehykseen perustuva lähestymistapa korostaa myös toimenpiteitä ja menettelyitä 
a) riippumattomuutta vaarantavien uhkien tunnistamiseen; 
b) tunnistettujen uhkien merkittävyyden arvioimiseen; ja 
c) tarvittaessa varotoimien käyttämiseen uhkien poistamiseksi tai niiden vähentämiseksi hyväksyttävälle tasolle.

Työryhmän muistion mukaan valtiovarainministeriön työjärjestystä täydennettäisiin tuomalla selkeämmin esiin valtiovarainministeriön ennusteen laatu ja riippumattomuus. Työjärjestykseen voitaisiin lisätä kohta tai mahdollistava viittaus ratkaisuvallan omaavan osaston päällikön antamaan tarkempaan ohjeistukseen, jolla säädetään ennusteiden laadintaan osallistuvien riippumattomuudesta sekä menettelyistä riippumattomuuden uhkien tunnistamiseen ja käsittelyyn.

Valtioneuvoston apulaiscontroller	
Esko Mustonen 

Erityisasiantuntija
			Mikko Helkiö